ສະຖາບັນພັດທະນາການບໍລິຫານການ ສຶກສາ (ສພບ) ໄດ້ຈັດກອງປະຊຸມສ້າງຄວາມເຂັ້ມແຂງດ້ານການເປັນຜູ້ນຳ ແລະ ການບໍລິຫານວຽກງານການສຶກສາສຳລັບຄູຝຶກການສຶກສາຂັ້ນພື້ນຖານເຊິ່ງປັນໂຄງການຮ່ວມມືລະຫວ່າງກະຊວງສຶກສາທິການ ແລະ ກິລາ (ສສກ) ແລະ ອົງການ SEAMEO RETRAC, ກອງປະຊຸມດັ່ງກ່າວໄດ້ຈັດຂຶ້ນເປັນເວລາ 5 ວັນ (ວັນທີ 3-7 ພະຈິກ 2014) ໂດຍການເປັນປະທານຂອງທ່ານ ລີຕູ້ ບົວປາວ ລັດຖະມົນຕີຊ່ວຍວ່າການກະຊວງສຶກສາທິການ ແລະ ກິລາ ມີຜູ້ເຂົ້າຮ່ວມທັັງໝົດ 31 ທ່ານ, ຍິງ 12 ທ່ານ.
ກອງປະຊຸມຝຶກອົບຮົມນີ້ດັ່ງກ່າວນີ້ແມ່ນຈັດຂຶ້ນຕາມບົດບັນທຶກຮ່ວມ MOA ທີ່ສະຖາບັນພັດທະນາການບໍລິຫານການສຶກສາ ແລະ ອົງການ SEAMEO RETRAC ໄດ້ເຊັນກັນໃນເມື່ອຕົ້ນປີ 2014. ບົດບັນທຶກຮ່ວມ MOA ນີ້ໄດ້ເປັນຂອບແຫ່ງການຮ່ວມມືໃນການພັດທະນາການບໍລິຫານການສຶກສາແຕ່ປີ 2014-2018. SEAMEO RETRAC ມີຄວາມຮັບຜິດຊອບໃນການຈັດການຝຶກອົບຮົມຄູຝຶກ ແລະ ຊ່ວຍເຫຼືອທາງດ້ານວິຊາການຄົ້ນຄວ້າວິໄຈໃຫ້ສະຖາບັນພັດທະນາການບໍລິຫານການສຶກສາຢູ່ລາວ ແລະ ສະຖາບັນພັດທະນາການບໍລິຫານການສຶກສາມີຄວາມຮັບຜິດຊອບໃນການສົ່ງຄູຝຶກໄປຮຽນບຳລຸງພາສາອັງກິດຂັ້ນພື້ນຖານຢູ່ສູນຂອງ SEAMEO RETRAC ນະຄອນໂຮຈິນມິນ ປີລະ 10 ທ່ານເປັນເວລາ 1 ເດືອນ.
ການຝຶກອົບຮົມຜູ້ບໍລິຫານການສຶກສາຢູ່ລາວເຖິງວ່າມີປະຫວັດຄວາມເປັນມາຍາວນານກໍ່ຕາມ ໃນພາກປະຕິບັດຕົວຈິງແລ້ວການປະຕິບັດໜ້າທີ່ຂອງອົງການຈັດຕັ້ງທີ່ຮັບຜິດຊອບໃນແຕ່ລະໄລຍະນັ້ນບໍ່ເປັນປົກກະຕິ ແລະ ບໍ່ຕໍ່ເນື່ອງຍ້ອນວ່າຍັງຂາດປັດໃຈບາງຢ່າງເປັນຕົ້ນວ່າ: ຫຼັກສູດ ແລະ ຄູຝຶກ ດັ່ງນັ້ນ. ມາຮອດໄລຍະທີ່ສ້າງຕັ້ງເປັນສະຖາບັນພັດທະນາການບໍລິຫານການສຶກສານີ້ ນອກຈາກຈະມີໜ້າທີ່ໃຫມ່ເພີ່ມເຕີມແລ້ວ ສະຖາບັນລວມທັງສູນຝຶກອົບຮົມຜູ້ບໍລິຫານການສຶກສາວັງວຽງ ແລະ ສູນເຄືອຂ່າຍພາກເໜືອ ແລະ ພາກໃຕ້ຍັງຕ້ອງໄດ້ປັບປຸງຕົນເອງເພີ່ມເຕີມອີກເຊັ່ນ: ການປັບປຸງຫຼັກສູດໃຫ້ທັນສະໄໝຂຶ້ນ, ປັບປຸງຄູຝຶກ, ນຳໃຊ້ເຄື່ອງມືທີ່ທັນສະໄໝ, ປັບປຸງວຽກງານຄົ້ນຄວ້າວິໄຈທາງການບໍລິຫານການສຶກສາ ແລະ ອື່ນໆອີກ. ການຝຶກອົບຮົມໃນຄັ້ງນີ້ສະຖາບັນພັດທະນາການບໍລິຫານການສຶກສາຖືວ່າແມ່ນພາລະກິດໜຶ່ງທີ່ສຳຄັນໃນແຜນການປັບປຸງສະຖາບັນໃຫ້ມີຄວາມພ້ອມໃນການປະຕິບັດຕາມພາລະກິດທີ່ເຄີຍປະຕິບັດມາ ແລະ ພ້ອມທັງພາລະກິດທີກະຊວງໄດ້ມອບໝາຍໃຫ້.
ຂ່າວ ແລະ ພາບໂດຍ: ພອນປະດິດ ມິດທະສັກ